FI Euroopan unionin virallinen lehti C 375/2

Lausumat Euroopan parlamentin ja neuvoston asetukseen (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä ja Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (1)

2013/C 375/02

Komission lausuma 123 artiklan 5 kohdasta

Tämän artiklan tarkoituksena on varmistaa, että tarkastusviranomaisten todellisesta riippumattomuudesta on olemassa takeet, mikäli toimintaohjelman koko tarkoittaa sitä, että riski on suurempi, asettamatta kyseenalaiseksi niiden tarkastusviranomaisten organisatorisia järjestelyjä, joiden osalta ohjelmakaudelta 2007–2013 saadut kokemukset osoittavat niiden tosiasiallista riippumattomuutta ja luotettavuutta.

Komissio pyrkii aktiivisesti soveltamaan neuvoston asetuksen (EY) N:o 1083/2006 73 artiklan 3 kohdan ja neuvoston asetuksen (EY) N:o 1198/2006 73 artiklan 3 kohdan säännöksiä niin, että tapauksissa, joissa se voi päättää, että perusteet täyttyvät, se voi ilmoittaa jäsenvaltiolle mahdollisimman pian, ja ennen vuoden 2013 loppua, voivansa pääasiallisesti luottaa tarkastusviranomaisen lausuntoon.

Komission lausuma 22 artiklasta

1. Komissio katsoo, että tuloskehyksen päätarkoituksena on edistää ohjelmien täytäntöönpanoa käytännössä, jotta suunnitellut tulokset saavutetaan, ja että 6 ja 7 kohdassa tarkoitettuja toimenpiteitä olisi sovellettava tuota tarkoitusta silmällä pitäen.

2. Jos komissio on keskeyttänyt 6 kohdan nojalla prioriteetin välimaksut kokonaan tai osittain, jäsenvaltio voi edelleen toimittaa kyseiseen prioriteettiin liittyviä maksupyyntöjä, jotta se välttäisi ohjelmaa koskevan sitoumuksen vapauttamisen 86 artiklan mukaisesti.

3. Komissio vahvistaa soveltavansa 22 artiklan 7 kohdan säännöksiä niin, ettei alisuoriutuminen prioriteetin määrärahojen käyttämistä koskevien tavoitteiden saavuttamisessa aiheuta varojen kaksinkertaista menettämistä. Jos osa ohjelman sitoumuksista on vapautettu yhteisiä säännöksiä koskevan asetuksen 86–88 artiklan mukaisesti ja prioriteetin määrärahat ovat sen vuoksi vähentyneet, tai jos ohjelmakauden lopussa prioriteetille myönnettyä määrää ei ole kokonaisuudessaan käytetty, tuloskehyksessä asetettuja vastaavia tavoitteita mukautetaan samassa suhteessa 22 artiklan 7 kohdan soveltamiseksi.

Komission lausuma indikaattoreita koskevasta kompromissista

Komissio vahvistaa, että se viimeistelee kolmen kuukauden kuluessa asetusten antamisesta ohjeasiakirjansa, jotka koskevat Euroopan aluekehitysrahaston, Euroopan sosiaalirahaston, koheesiorahaston ja Euroopan alueellisen yhteistyön yhteisiä indikaattoreita kuullen asianomaisia arviointiverkostoja, kansalliset arviointiasiantuntijat mukaan luettuina. Näissä ohjeasiakirjoissa määritellään jokainen yhteinen indikaattori sekä esitetään yhteisiä indikaattoreita koskevien tietojen keruu- ja raportointimenetelmät.

Neuvoston ja komission yhteinen lausuma 145 artiklan 7 kohdasta

Neuvosto ja komissio vahvistavat, että tarkasteltaessa hallinto- ja valvontajärjestelmien tehokkaassa toiminnassa ilmenneiden vakavien puutteiden arviointia yhteisiä säännöksiä koskevan asetuksen 145 artiklan 7 kohdan mukaisesti viittaus käsitteeseen "sovellettava lainsäädäntö" sisältää tällaista lainsäädäntöä koskevia tulkintoja, joita ovat tehneet Euroopan unionin tuomioistuin, Euroopan unionin yleinen tuomioistuin tai komissio ja joita on sovellettu silloin, kun asianomainen hallinnollinen vahvistuslausuma, vuotuiset tarkastuskertomukset ja tarkastuslausunnot on toimitettu komissiolle.

Komissio lausuma koheesiopolitiikan toimintaohjelmien mukaisten ohjelmakauden 2007–2013 toimien jaksottamisesta ohjelmakaudelle 2014–2020

Yleisenä periaatteena on, että jäsenvaltioiden on varmistettava kaikkien toimien toiminta – eli että ne ovat valmiita ja käytössä – päättämisasiakirjojen esittämiseen mennessä, jotta niihin liittyvät menot voidaan todeta rahoituskelpoisiksi. On muistettava, että kaikki toimet olisi valittava ja pantava täytäntöön tietyn ohjelman tai toimintalinjan tavoitteiden saavuttamisen edistämiseksi.

Jäsenvaltiot ovat vastuussa kunkin toimen määrittelystä, mukaan lukien sen laajuus, tavoitteet ja tuotokset. Näin jäsenvaltioilla on riittävä liikkumavara valita tuettaviksi sellaiset toimet, jotka ovat toiminnassa ohjelmakauden loppuun mennessä.

Poikkeuksellisissa ja asianmukaisesti perustelluissa tilanteissa jäsenvaltiot saattavat joutua mukauttamaan valittua toimea, jota ei saada valmiiksi ohjelmakauden loppuun mennessä, jaksottamalla sen täytäntöönpano kahdelle ohjelmakaudelle. Komissio vahvistaa, että tämä jousto on mahdollinen ohjelmien päättämistä varten vahvistetut edellytykset huomioon ottaen (Euroopan aluekehitysrahastosta, Euroopan sosiaalirahastosta ja koheesiorahastosta (2007–2013) avustettujen toimenpideohjelmien päättämistä koskevat suuntaviivat). Tällöin nämä kaksi vaihetta muodostavat kaksi eri toimea, jotka pannaan täytäntöön kyseessä olevalla ohjelmakaudella sovellettavien sääntöjen mukaisesti, vaikka molempien vaiheiden täytäntöönpanon jälkeen saavutettavan kokonaistavoitteen olisikin koskettava kumpaakin vaihetta toimen hyvän toiminnan varmistamiseksi.

Lisäksi komissio voi joko suurhankkeen hyväksymistä koskevassa päätöksessä tai siihen tehtävässä muutoksessa hyväksyä suurhankkeiden jaksottamisen, jos täytäntöönpanoajan odotetaan olevan ohjelmakautta pidempi.

Komission lausuma 127 artiklasta ei-tilastollisen otannan osalta

Komissio huomauttaa, että ei-tilastollisen otannan osalta 127 artiklan 1 kohdassa säädetään, että tällaisen otoksen on katettava vähintään 5 prosenttia toimista, joiden menot on ilmoitettu komissiolle tilivuoden aikana, ja 10 prosenttia menoista, jotka on ilmoitettu komissiolle tilivuoden aikana. Se huomauttaa lisäksi, että komission tarkastusviranomaisille otantamenetelmistä vuosien 2007–2013 ohjelmakauden osalta antamissa ohjeissa todetaan, että otoksen koon ei yleensä pitäisi ei-tilastollisessa otannassa olla pienempi kuin 10 prosenttia toimipopulaatiosta. Komissio katsoo, että jos toimien otoskokoa olisi mahdollista pienentää 5 prosenttiin, otos saattaisi osoittautua riittämättömäksi ja heikentää siten tarkastusten perusteella saatavaa varmuutta.

Komission lausuma kiinteistä prosenttiosuuksista

Komissio panee merkille jäsenvaltioiden vahvan toiveen siitä, että kiinteät tuloprosenttiosuudet vahvistetaan mahdollisimman pian tieto- ja viestintätekniikan, tutkimuksen, kehittämisen ja innovoinnin sekä energiatehokkuuden aloilla oleville sektoreille tai alasektoreille yhteisiä säännöksiä koskevan asetuksen 61 artiklan nojalla. Kiinteiden prosenttiosuuksien vahvistaminen edellyttää luotettavia ja edustavia historiatietoja, jotta voidaan varmistaa kiinteälle prosenttiosuudelle vakaa perusta ja minimoida liikarahoittamisen riski. Näin ollen komissio valmistelee tarjouskilpailumenettelyn käynnistääkseen tutkimuksen, jolla kerätään ja analysoidaan tarvittavat tiedot kaikkialta EU:sta odottamatta lainsäädäntöpaketin antamista, ja suunnittelee ja toteuttaa tutkimuksen sekä tekee päätelmät sen tuloksista voidakseen antaa delegoidun säädöksen näitä sektoreita tai alasektoreita koskevien kiinteiden prosenttiosuuksien vahvistamisesta mahdollisimman pian tai viimeistään 30. kesäkuuta 2015.

Komission lausuma 23 artiklasta

Komissio vahvistaa, että se antaa viimeistään kuuden kuukauden kuluttua yhteisiä säännöksiä koskevan asetuksen voimaantulosta komission tiedonannon muodossa ohjeet, joissa selitetään, miten se aikoo järjestää ERI-rahastojen vaikuttavuuden ja talouden tehokkaan ohjauksen ja hallinnan kytkemistä koskevia toimenpiteitä käsittelevien yhteisiä säännöksiä koskevan asetuksen 23 artiklan säännösten soveltamisen. Ohjeissa käsitellään erityisesti seuraavia seikkoja:

— 1 kohdan osalta ”tarkastelun” käsite sekä ne kumppanuussopimusten ja ohjelmien ”muutosten” tyypit, joita komissio saattaa pyytää, sekä sen selkiyttäminen, mitä ”tuloksellisilla toimilla” tarkoitetaan 6 kohdan osalta.

— 6 kohdan osalta maininta olosuhteista, joissa maksut voidaan keskeyttää, mukaan luettuina perusteet, joilla saattaa olla merkitystä määritettäessä ohjelmia, jotka voidaan keskeyttää, tai määritettäessä maksujen keskeyttämisen tasoa.

Euroopan komission lausuma kumppanuussopimusten ja ohjelmien muuttamisesta 23 artiklan puitteissa

Komissio katsoo voivansa esittää huomautuksia jäsenvaltioiden 23 artiklan 4 kohdan mukaisesti esittämiin ehdotuksiin, jotka koskevat kumppanuussopimusten ja ohjelmien muuttamista, erityisesti silloin, kun kyseiset ehdotukset eivät ole yhdenmukaisia jäsenvaltioiden aiemmin 23 artiklan 3 kohdan mukaisesti antamien vastausten kanssa, ja joka tapauksessa 16 ja 30 artiklan perusteella, sanotun kuitenkaan rajoittamatta 23 artiklan 4 ja 5 kohdan säännösten soveltamista. Komissio on sitä mieltä, että kumppanuussopimukseen ja siihen liittyviin ohjelmiin tehtävien muutosten vahvistamista koskevan päätöksen hyväksymiselle 23 artiklan 5 kohdassa asetetun kolmen kuukauden määräajan laskeminen alkaa muutosehdotusten 4 kohdan mukaisesta jättämishetkestä, edellyttäen että ehdotuksissa on otettu asianmukaisesti huomioon komission mahdollisesti esittämät huomautukset.

Komission lausuma lainsäädäntövallan käyttäjien saavuttaman suoritusvarausta ja ennakkomaksutasoja koskevan yhteisymmärryksen vaikutuksista maksumäärärahojen enimmäismääriin

Komissio katsoo, että maksumäärärahoihin vuosina 2014–2020 mahdollisesti tarvittavat lisäykset, jotka johtuvat suoritusvaraukseen ja ennakkomaksuihin tehdyistä muutoksista, jäävät vähäisiksi.

Seuraukset lienevät hallittavissa monivuotista rahoituskehystä koskevaa asetusta noudattaen.

Maksumäärärahojen kokonaismäärän vuotuista vaihtelua, mainituista muutoksista johtuva vaihtelu mukaan lukien, hallitaan maksumäärärahojen kokonaisliikkumavaran sekä monivuotista rahoituskehystä koskevaan asetusluonnokseen sisällytettyjen erityisvälineiden avulla.

Komissio seuraa tilannetta tiiviisti ja esittää siitä arvionsa välitarkastelun yhteydessä.

Euroopan parlamentin lausuma 5 artiklan soveltamisesta

Euroopan parlamentti panee merkille puheenjohtajavaltion 19. päivänä joulukuuta 2012 antamat tiedot, jotka on annettu sellaisten pysyvien edustajien komiteassa käytyjen neuvottelujen, joissa jäsenvaltiot ilmaisivat aikomuksensa ottaa ohjelmatyön valmisteluvaiheessa mahdollisuuksien mukaan huomioon Euroopan rakenne- ja investointirahastoihin sovellettavia yhteisiä säännöksiä koskevassa asetusehdotuksessa, sellaisena kuin se oli näiden tietojen antamisen hetkellä, vahvistetut strategista ohjelmatyökokonaisuutta koskevat periaatteet, 5 artiklassa määritetyn kumppanuusperiaatteen henki ja sisältö mukaan lukien.

(1) EUVL L 347, 20.12.2013, s. 320.